📚 **Народно Читалище „Просвета-1919г.” с. Красен, общ.Иваново, обл. Русе**

с. Красен, ул. Възраждане № 4, тел. 08152/ 2218

emal:chitaliste\_krasen@abv.bg

 ОТЧЕТ ЗА ДЕЙНОСТТА НА НЧ „ПРОСВЕТА – 1919г” СЕЛО КРАСЕН

 ПРЕЗ 2023 ГОДИНА

 Прекрасна и свята е думата читалище.

Читалище – такава дума няма, няма да намерим никъде по света.

Читалището е рожба на бурния стремеж на народа ни към просвета, култура, свобода и независимост.

 Българското читалище и читалищното дело е самородно, изстрадало огнище на духовност и култура, родена от една потребност на българина които четмото, песента, театърът, самодейните и танцовите състави носят със себе си.

Читалището е културата достигнала до всеки български дом с присъствието на всеки като участник, като любител, като зрител. То е уникално явление в нашия обществен живот. Години наред те са храм на културната ни идентичност, това е домът на българския дух, просветно – културно средище с отбелязване на обществено значими събития и празници.

Библиотечна дейност:

 Библиотеката в едно читалище – това е институция и среда в която са събрани и съхраняват разнообразни библиотечни материали.

Дейността на библиотеката е да подпомага и предоставя информация на своите читатели за различните видове издания като: книги, вестници, списания, енциклопедии и други библиотечни материали. Също така да осигурява консултации, нови източници, добър подбор на литература, ежегодно обогатяване на библиотечния фонд с нова търсена литература както за големи така и за малки.

 С тази дейност ние се стремим да запазим читаемостта и посещаемостта в нашата библиотека, защото без библиотечна дейност няма читалище, а без читалище в едно населено място, няма живот, защото читалището е [обществената институция](https://bg.wikipedia.org/wiki/%D0%98%D0%BD%D1%81%D1%82%D0%B8%D1%82%D1%83%D1%86%D0%B8%D1%8F), която изпълнява учебно-просветителски функции и самодейност в едно населено място.

 Новите реалности очертават нови насоки за развитие на родното огнище. Съвременното обслужване осигурява нови актуални източници за информация. Променят се времената, а с тях се променят и библиотеките, но книгата продължава да общува с хората.

Добрият стар навик е да се докоснеш до реалната книга, а не до нейният виртуален образ. Това кара все още мнозина да прекрачат прага на библиотеките.

 През ваканциите малките ни читатели идват с предварително изготвен списък с препоръчителна литература и материали за подготовка на уроците си.

За тази година през лятната ваканция, освен работа с деца сме заложили в културния календар да сформираме и групичка от бъдещи първокласници, една предварителна подготовка на децата за предстоящото училище.

Имаме съдействие за библиотечни материали и книги от другите населени места.

 Библиотечния фонд на читалището е 11 451 тома. През отчетната година имаме набавени 70 книги – 11 закупени и 59 подарени - разнообразна литература. Направен е абонамент на „Читалищен вестник и вестник за Градината“. В библиотеката обслужваме деца, работници и пенсионери. Броя на раздадените библиотечни материали през изминалата година е 890, читателите ни за годината са 84 от тях деца до 14 години - 28.

Посещенията ни са 435 като за дома и в читалнята.

Културна – просветна дейност:

 Читалището е средище където от миналото, та до днес се запазват културно – просветните дейности. Основните дейности на читалището са заложени в самия ЗНЧ.

* Уреждане и поддържане на зали, киносалон, библиотека, читалня, развиване и подпомагане на любителското художествено творчество, организиране на школи, кръжоци, клубове, кино- и видеопоказ, празненства, концерти и най-важното, чествания на бележити дати и годишнини. Събиране и разпространяване на знания за родния край, създаване и съхраняване на музейни сбирки, извършване и на допълнителни дейности подпомагащи изпълнението на основните им функции, с изключение на използването на читалищните сгради за клубове с политически цели.

През годината се изготвят материали, отбелязват се годишнини, национални празници и бележити дати.

С активното участие на действащите ни групи и провеждането на културни мероприятия, местни празници, общински прояви ние доказваме, че традициите, обредите , обичаите, песните не са забравени и до ден днешен.

Те са съществували и ще продължават да съществуват, защото това е богатството на фолклорното наследство което имаме.

* Бабин ден, Трифон Зарезан, Обесването на Васил Левски, 1-ви Март, Освобождението на България от Турско робство, Международния ден на жената, Лазаров ден, Възкресение христово, Ден на Славянската писменост, 1-ви юни Детство мое, Ден на Ботев и загиналите за свободата, От Поломието до Дунав село Мечка, Ден на Народните будители - съвместно с малките азбукарчета от детската градина отпразнувахме този празник, Коледуване …

Като организатори и инициатори с много желание и любов ние превръщаме тези празници, заложени в културния календар на читалището в културно – просветна дейност, съвместно с кметство Красен и Пенсионерски клуб и Клуб на инвалида село Красен. Защото тези организации са душата на красивите празници.

Имаме организирани екскурзии, срещи, семинари:

11 май – Ден на библиотекаря - с колегите от читалищата на Община Иваново посетихме музеите в Плиска, Мадара, Шумен

19 май – съвместно с Кметство и Пенсионерски клуб село Красен, посетихме музеите в градовете Плиска, Мадара и Велики Преслав където имахме и обяд – почерпка от читалището.

30 октомври – работна среща на читалищни дейци с председателя на Съюза на народните читалища в България – д-р Николай Денков под патронажа на Областния управител на град Русе – Данаил Ковачев.

21 ноември – Ден на Християнското семейство – читалище, пенсионерки клуб и клуб на инвалида село Красен отново съвместна разходка с обяд до „Хан Дълбока“ град Тутракан.

29 ноември – работна среща на библиотекари и читалищни работници в Екомузей с Аквариум към регионален исторически музей град Русе „ Културно наследство-Етнографски музейни сбирки, празници и фестивали“. – лектори проф. Николай Ненов – директор на Русенски исторически музей, Искра Тодорова – етнограф и Силвия Костадинова – експерт „Връзки с публики“.

16 декември – пред коледен банкет на механа „Русенско ханче“

Художествена самодейност:

Във всяко едно читалище съществуват и развиват дейности различни по своя обхват самодейни състави. Целта е да се съхрани и популяризира автентичния фолклор, традициите, обичаите. Да се представи пъстротата на българското изкуство и по този начин да се съхрани и предаде живото нематериално културно наследство.

Към читалището имаме група за автентичен фолклор, група за пресъздаване на обичаи, Лазарска и Коледарска група с ръководител Иванка Абрашева.

За наше огромно съжаление мога да кажа, че с изминаването на годините намаля и числения състав на групите. През изминалата година имаме трима самодейци които ни напуснаха, много от жените вече са на възраст и лека-полека окапват – така да се каже.

 През изминалата година освен в местните и общински изяви групите имат и участие в други градове и села със спечелени грамоти, дипломи и парични награди.

-Фолклорен празник на „Греяна ракия и зелева чорба“ село Бабово - грамота

- Фолклорен събор „Заблеяло ми агънце“ Петропавловски манастир –второ място парична награда, диплом, грамота.

-Фолклорен събор “Родолюбиеот Поломието“ село Сваленик – грамота

-Национален фолклорен фестивал „Авлига пее“ медали – II-ро. и III-то място

-Национален събор „Рожен“ – диплом и грамота.

На Лазаров ден още от ранна сутрин младите момичета се подготвят за този празник. С кошничка в ръка, с китка на глава те обикалят от къща на къща като пресъздават със своите игри и песни обичая „Лазаруване” и пожелават здраве, любов, щастие, плодородие през годината.

На Бъдни вечер, момци коледари с калпаци на глава и геги в ръка празнично пременени обикалят с песни и наричания и благославят домовете за здраве, късмет и берекет през новата година.

 С тези обичаи, песни, игри, ние доказваме пред публиката, че пазим българските традиции и ги представяме пред външния свят. Те помагат на възрастните да си спомнят, а на младите да научат народните песни и танци.

 Има ли човек желание и свободно време всички ние се стремим да поддържаме чисти затревените площи на площада пред Културния дом. Съдействаме на Кметство и Пенсионерски клуб село Красен, два пъти в годината да се почиства и извън селото ни.

 За подобряване на интересите ни, знанията и работата ни, ние работим и правим допитване с Регионален Експертно Информационен Център Русе – (РЕКИЦ), които отговарят за нас читалищата. Редовно през годината се изготвят информационна карта на читалището и библиотеката и се вписват в регистъра на обществените библиотеки и обществените читалища към Министерството на културата.

Самите РЕКИЦ съдействат на Министерството на културата по отношение на: • Създаване на база данни, представяща всички действащи читалища в съответната община и област.

• Осъществяване на методическа и експертно-консултантска дейност.

• Разработване на експертни становища по състоянието и проблемите на читалищата, предоставяне на Министерството на културата, на областните и общинските администрации.

• Подпомагане на читалищата при разработване и участие в проекти.

• Организиране и участие в осъществяването на обучителни програми, курсове и други квалификационни дейности.

• Координиране участието на читалищата в териториалната библиотечно - информационна мрежа и подпомагане модернизирането им като основни културни и информационни центрове за местната общност.

• Организиране и провеждане на регионални срещи по проблемите на читалищата.

• Партниране с други организации за осигуряване на широка информираност на местната общност за принципите присъщи на Европейския съюз.

Също така работим с РБ „Любен Каравелов“ гр. Русе с организирани срещи, семинари, поддържаме връзка с колегите от другите читалища от общината.

Материална база:

Като цяло читалищата разполагат с богата материална база, която включва в себе си сграден фонд и оборудване. Голяма част от читалищните сгради са строени в средата на 20 в., поради което всички се нуждаят от голям по своя обем инвестиции за осъвременяване и ремонт. 95% от читалищните сгради са актувани като общинска публична собственост, която по смисъла на Закона за народните читалища и Закона за общинската собственост е предадена за ползване и стопанисване на читалищните настоятелства. От своя страна това натоварва читалищните ръководства и с грижата за поддръжката и модернизацията не само на оборудването, но и на материалната база. От съществено значение е и факта, че читалищните сгради разполагат с единствената база по места, в която могат да се проведат не само концертни изяви, но и събирания на местната общност. Това прави самото читалище като естествен притегателен център. Това е най - характерно за малките градове и селските райони. Физически и морално е остаряло в голямата си част оборудването в читалищните сгради. Читалищните салони се нуждаят от спешно преоборудване на сценичната техника. От осъвременяване се нуждаят и наличните носии и др.

В това отношение Министерството на културата в последните години заделя и допълнителни средства за подпомагане ремонтните дейности по сградите, набавяне на нова литература, закупуване и внедряване на компютърна техника, подкрепа на художественотворческата дейност.

Финансиране:

Източник за финансиране на читалището си остава държавната субсидия, която се отпуска от Министерството на Културата чрез съответните общини. Средствата от държавния бюджет се определят на базата на субсидирана численост, като една бройка е обвързана със стандарт в който са разчетени средствата за:

* заплати и осигуровки
* средства по граждански договор
* средства съгласно Закона за здравословни и безопасни условия на труд.
* издръжка на библиотеката
* самодейни състави и културни мероприятия

Освен средствата от държавната субсидия, ние се стремим да набираме

и други различни източници за финансиране като:

 - членски внос

 - културно – просветна дейност

 - наеми, дарения

 - отдаване на земи под наем

 - спонсори

Бюджет 2023 година



 Макар, че в повечето села населението доста намалява те също имат потребност от културен живот, а този културен живот им се дава от читалищата.

Ето защо, те се нуждаят от подкрепа за да не гасне огънят на българската духовност, да се запази развитието на културното богатство, обичаите и традициите.

„Колкото и години да минат, фолклорът ни ще продължава да живее, ще подкрепя народния дух и българщината, ще остане като неизчерпаема съкровищница за тези, които идват след нас.

Народните песни и танци са нашата душа и гордост, част от вашата богата история.Те са като благослов към хората, самодейците и читалищните дейци, които правят всичко по силите си, за да опазят, съхранят и предадат на младите културата, бита и традициите на предците ни.”

Съставил: Валентина Маркова

Председател ЧН“Просвета1919г“

Село Красен, област Русе

Невянка Иванова